དིར་གཤེགས་སུ་གསོལ༔ ཨོྃ་བཛྲ་ཡོ་གི་ནི་ཨཱ་ཡུརྫྙཱ་ན་སུ་ཁཾ་པ་ཤཾ་སིདྡྷི་ཛ་ཛཿ ཛ་ཧཱུྃ་བཾ་ཧོཿ «བཞི་པ་བཞུགས་གསོལ་ཕྱག་འཚལ་བ་ནི། » ཧཱུྃ་བྷྱོཿ དུས་གསུམ་སངས་རྒྱས་ཐམས་ཅད་བསྐྱེད་པའི་ཡུམ༔ རིགས་ལྔ་བདེ་ཆེན་ལྷུན་གྲུབ་རང་བཞིན་འབར༔ དབྱིངས་ལས་མ་གཡོས་རྣལ་འབྱོར་ཌཱཀྐི་ཚོགས༔ ཏི་ར་ཉི་ཟླ་པདྨའི་གདན་ལ་བཞུགས༔ བྱམས་གདུང་བུ་ལྟར་བརྩེ་བར་དགོངས་མཛད་ཕྱིར༔ མ་ཅིག་ཡུམ་ཆེན་ཚོགས་ལ་ཕྱག་འཚལ་ལོ༔ བཛྲ་ས་མ་ཡ་ཏིཥྛ་ལྷན༔ ན་མོ་ཨ་ཏི་པུ་ཧོཿ པྲ་ཏཱིཙྪ་ཧོཿ ན་མོ་པུ་རུ་ཤ་ཡ་ཧོཿ «ལྔ་པ་མཆོད་པ་འབུལ་བ་ནི། » ཧཱུྃ༔ ཕྱི་མཆོད་སྣ་ལྔ་ནང་མཆོད་སྨན་རཀ་དང་༔ གཏོར་མཆོད་ག་ཎ་ཚོགས་ཀྱི་ལྷུན་པོ་སྤུངས༔ གསང་མཆོད་སྦྱོར་སྒྲོལ་མཐུན་རྫས་སྤྱན་གཟིགས་ཚོགས༔ མ་སྲིང་མཉེས་པའི་མཆོད་སྤྲིན་རྒྱ་མཚོ་འདི༔ གསང་བ་ཡེ་ཤེས་འཁོར་དང་བཅས་ལ་འབུལ༔ དགྱེས་པར་བཞེས་ནས་དབང་དང་དངོས་གྲུབ་སྩོལ༔ ཨོྃ་བཛྲ་པུཥྤེ ཤབྡ་ཨཱཿཧཱུྃ༔ ཨོྃ་རཱུ་པ སྤརྴེ་པཱུ་ཛ་ཨཱཿཧཱུྃ༔ ཨོྃ་སརྦ་ཨ་ཧཾ་པཉྩ་པཱུ་ཛ་ཨཱཿཧཱུྃ༔ ཨོྃ་སརྦ་པཉྩ་ཨ་མྲྀ་ཏ་རཀྟ་བྷ་ལིངྟ་མ་ཧཱ་མཱཾ་ས་ཙིཏྟ་གོ་རོ་ཙ་ན་བྷ་སུ་ཏ་ཁ་ཁ་ཁཱ་ཧི༔ «དེ་ནས་བདུད་རྩི་འབུལ་ཞིང་འདི་སྐད་དོ༔» ཨོྃ་ཨཱཿཧཱུྃ༔ ཆོས་སྐུ་ཡེ་ཤེས་ཀྱི་མཁའ་འགྲོ་མའི་ཞལ་དུ་ཨོྃ་ཨཱཿཧཱུྃ༔ ལོངས་སྐུ་ཡེ་ཤེས་ཀྱི་མཁའ་འགྲོ་མའི་ཞལ་དུ་ཨོྃ་ཨཱཿཧཱུྃ༔ སྤྲུལ་སྐུ་ཡེ་ཤེས་ཀྱི་མཁའ་འགྲོ་མའི་ཞལ་དུ་ཨོྃ་ཨཱཿཧཱུྃ༔ གསང་བ་ཡེ་ཤེས་ཀྱི་མཁའ་འགྲོ་མའི་ཞལ་དུ་ཨོྃ་ཨཱཿཧཱུྃ༔ གསང་བའི་མཁའ་འགྲོ་སྡེ་ལྔའི་ཞལ་དུ་ཨོྃ་ཨཱཿཧཱུྃ༔ མཁའ་འགྲོ་ཡེ་ཤེས་མཚོ་རྒྱལ་ཞལ་དུ་ཨོྃ་ཨཱཿཧཱུྃ༔ གནུབས་སྟོན་སངས་རྒྱས་ཡེ་ཤེས་ཞལ་དུ་ཨོྃ་ཨཱཿཧཱུྃ༔ ཨོ་རྒྱན་རྩ་གསུམ་གླིང་པའི་ཞལ་དུ་ཨོྃ་ཨཱཿཧཱུྃ༔ ཌཱཀྐི་དེ་བ་དྷ་རའི་ཞལ་དུ་ཨོྃ་ཨཱཿཧཱུྃ༔ རྒྱལ་སྲས་དབང་ཆེན་རྡོ་རྗེའི་ཞལ་དུ་ཨོྃ་ཨཱཿཧཱུྃ༔ དཔལ་ལྡན་ཞིང་སྐྱོང་མགོན་པོའི་ཞལ་དུ་ཨོྃ་ཨཱཿཧཱུྃ༔ སྔགས་སྲུང་ཨེ་ཀ་ཛཱ་ཊི་ཞལ་དུ་ཨོྃ་ཨཱཿཧཱུྃ༔ གཏེར་སྲུང་མཆིམས་ཕུ་བྲག་བཙན་ཞལ་དུ་ཨོྃ་ཨཱཿཧཱུྃ༔ ཨོྃ་ཨཱཿཧཱུྃ༔ སྐུ་གསུང་ཐུགས་ཀྱི་དངོས་གྲུབ་རྣམས༔ དེང་འདིར་དབང་བསྐུར་བདག་ལ་སྩོལ༔ ཨོྃ་ཀཱ་ཡ་སིདྡྷི་ཝཱཀྐ་སིདྡྷི་ཙིཏྟ་སིདྡྷི་ཨ་བྷི་ཥིཉྩ་ཧཱུྃ༔ «དྲུག་པ་བསྟོད་པ་ནི། » ཧཱུྃ་བཾ་བྷྱོ༔ ཆོས་དབྱིངས་ལྷུན་གྲུབ་གསང་བའི་དབྱིངས་ཀློང་ནས༔ ཐུགས་རྗེའི་ཆོ་འཕྲུལ་སྒྱུ་མའི་གར་བསྒྱུར་མ༔ པདྨ་རཱ་ག་ལྷུན་པོའི་མདངས་འཁྱུད་པའི༔ ཆ་ཤས་རབ་རྫོགས་གཞོན་ནུ་གཅེར་མོ་ལྡེམ༔ ཁྲོ་འཛུམ་དགྱེས་པའི་ཞལ་རས་མདངས་བཟང་གཡོ༔ ལྕང་ལོ་འཁྱིལ་ཞིང་ཐོར་ཚུགས་རབ་ཏུ་མཛེས༔ བྷནྡྷ་སྐམ་པོའི་ཕྲེང་བ་ཚལ་གྱིས་སྤྲས༔ འཇམ་པའི་ལེ་བརྒན་ཅོད་པན་དབྱིངས་ལ་བསྐྱོད༔ ས་གསུམ་སྔངས་མཛད་སྤྱི་བོར་ཕག་ཞལ་ངུར༔ རིན་ཆེན་ལས་གྲུབ་སྙན་ཆ་ཟླུམ་ལ་འཁྱིལ༔ ཕྱག་གཡས་ཟངས་གྲིས་ཉོན་མོངས་རྩད་ནས་གཅོད༔ གཡས་པས་བྷན་དམར་སྒྲུབ་ལ་དངོས་གྲུབ་གཏེར༔ ཁ་ཊྭཱཾ་མཆན་བཅུག་དུག་གསུམ་ཟུར་དུ་འཇོམས༔ ཕྱག་ཞབས་གདུ་བུ་རིན་ཆེན་ལས་གྲུབ་འཁྲོལ༔ མགུལ་རྒྱན་མུ་ཏིག་ཆུན་པོས་སྤྲས་ལེགས་མ༔ རུས་པའི་རྒྱན་དྲུག་གཡེར་ཁ་སེང་སེང་སྒྲོགས༔ དྲུག་ཅུ་མགོ་ཕྲེང་སྡུག་བསྔལ་རྒྱ་མཚོ་སྐེམ༔ ནུ་མ་བྷ་ག་རབ་རྒྱས་བདེ་བ་གཡོ༔ ལྷ་ཚོགས་ལྡན་པའི་གཡས་བརྐྱང་གར་ལྡན་འགྲེང་༔ སྒེག་པའི་དཔའ་མོར་གཞོན་ནུའི་ཆ་ཤས་རྫོགས༔ པད་ཉི་བམ་སྟེང་དགྱེས་མཛད་དབྱངས་ཅན་མ༔ སྐུ་ལས་མཆེད་པའི་ཡེ་ཤེས་མེ་རི་འབར༔ ས་བཅུ་རྣལ་འབྱོར་སེམས་མཛད་དབྱིངས་ཕྱུག་མ༔ གསང་བ་ཡེ་ཤེས་སྐུ་ལ་ཕྱག་འཚལ་བསྟོད༔ ཧཱུྃ༔ ཞི་བའི་དབྱིངས་ཕྱུག་དཀར་གསལ་དྭངས་འཛུམ་མ༔ རྒྱས་པའི་དཔའ་མོ་བཞིན་བཟང་འོད་ལྡན་མ༔ དབང་གི་ལས་མཛད་ཆགས་པའི་བཅུད་གཡོ་མ༔ དྲག་པོའི་ལས་མཛད་རབ་ཏུ་གཏུམ་པ་མོ༔ ལས་བཞི་བདག་མོ་ཀུན་ཀྱང་གཙོ་མོའི་ཆས༔ ཕྱག་མཚན་རྒྱན་ལྡན་གར་སྟབས་ཤིགས་སེ་ཤིག༔ ཁྲོ་འཛུམ་དགྱེས་པའི་མདངས་བཟང་ཡ་ལ་ལ༔ གཡོ་བ་རབ་བཞད་བརྡ་སྐད་དི་རི་རི༔ སྤྱོད་པའི་རྣལ་འབྱོར་འཁྲུལ་འཁོར་སྣ་ཚོགས་བསྒྱུར༔ ཟབ་ལམ་གསང་བའི་བདེ་བ་ཀུན་སྟེར་མ༔ མཐོང་ན་མི་བཟོད་ཤེས་རབ་ཆ་ཤས་རྫོགས༔ བྱམས་གདུང་བུ་ལ་བརྩེ་བའི་མ་ཆེན་མོ༔ གསང་བའི་རིག་མ་ཕྲིན་ལས་བཞི་ལ་བསྟོད༔ ཧཱུྃ༔ དབྱིངས་ཕྱུག་དཔའ་མོ་མ་སྲིང་ཚོགས་བཅས་ལ༔ གུས་པས་བཏུད་དེ་རྩེ་གཅིག་བསྟོད་པའི་མཐུས༔ འཆི་མེད་འཇའ་ལུས་ཚེ་ཡི་རིག་འཛིན་སྩོལ༔ «བདུན་པ་འཛབ་བསྐུལ་ནི། » ཧཱུྃ༔ གསང་བ་དབྱིངས་ཀྱི་དབང་ཕྱུག་ཌཱཀྐིའི་ཚོགས༔ ཡེ་ཤེས་ཐུགས་དམ་འཛབ་ཀྱིས་རྒྱུད་བསྐུལ་ལ༔ ཟུང་འཇུག་བདེ་ཆེན་འཇའ་ལུས་བསྒྲུབ་པའི་ཕྱིར༔ མ་སྲིང་ཁྱེད་རྣམས་སྲོག་ལྟར་བཟུང་ལགས་ན༔ ཟབ་ལམ་དཔའ་མོས་རྟག་ཏུ་གྲོགས་གྱིས་ཤིག༔ ཕུང་ཁམས་འོད་ལུས་ཆོས་སྐུ་འགྲུབ་པ་ཡི༔ མ་ཁྱོད་བདག་གི་དཔུང་གཉེན་མཆིས་པའི་ཕྱིར༔ བཟླས་པ་སྔགས་ཀྱིས་ཐུགས་དམ་གནད་ནས་བསྐུལ༔ «ཐོག་མར་གསལ་སྣང་དང་ང་རྒྱལ་སྦྲེལ་ལ་སྐུ་ལ་སེམས་འཛིན་པ་དང་ཡིད་བཟླས་འབའ་ཞིག་བྱ། སྐབས་འགར་འཇམ་རླུང་ཁ་སྦྱོར་དུ་བཟུང་ཞིང་རླུང་བཟླས་སམ་རྡོ་རྗེའི་བཟླས་པ་ལ་བསླབ། དེ་ནས་སྐྱོ་ཚེ་ངག་བཟླས་བྱ་བ་ལ། བསྙེན་དམིགས་ནི། »རང་ཉིད་མཁའ་འགྲོའི་སྤྱི་བོ་རུ། །རིགས་བདག་པདྨ་ཐོད་ཕྲེང་གསལ། །རང་གི་ཐུགས་ཀར་པད་ཉིའི་སྟེང་། །ཧཱུྃ་ཡིག་པད་རག་ཞུན་མའི་མདངས། །ཐ་མར་སྔགས་ཀྱི་ཕྲེང་བས་བསྐོར། །རྩ་ཁམས་བ་སྤུའི་གྲོང་ཁྱེར་དུ། །འབུམ་ཕྲག་ཡངས་པའི་ཌཱཀྐིའི་ཚོགས། །ཏིལ་གྱི་གང་བུ་ལྟ་བུར་གསལ། །སྤྱི་བོའི་རིགས་བདག་བླ་མ་ལ། །གདུང་ཤུགས་དྲག་པོའི་གསོལ་བཏབ་མོད། །སྐུ་ལས་བདེ་སྟོང་ཡེ་ཤེས་ཀྱི། །བདུད་རྩིའི་རྒྱུན་བབས་སྤྱི་བོ་ནས། །རིམ་ཞུགས་རང་སྲོག་སྔགས་ཕྲེང་ལ། །ཕོག་པས་གཡོན་བསྐོར་དྲག་ཏུ་འཁོར། །སྤྲོ་བས་འོད་ཀྱིས་སྲིད་ཞི་ཁྱབ། །བསྡུས་པས་གཟི་བྱིན་ལྷག་པར་འབར། །གཙོ་འཁོར་མ་ལུས་ཐམས་ཅད་ཀུན། །བདེ་ཆེན་ཡེ་ཤེས་ཉམས་འུར་བས། །རྡོ་རྗེའི་གླུ་དབྱངས་འུ་རུ་རུ། །དགའ་བཞིའི་བྲོ་རྡུང་ཁྲིགས་སེ་ཁྲིག །རྩ་ཁམས་བ་སྤུ་ཚུན་ཆད་ཀུན། །བདེ་དང་སྟོང་པར་ཕྲི་ལི་ལི། །དུག་ལྔ་དབྱིངས་སུ་སངས་སེ་སང་། །དབང་བཞི་རྒྱུན་འབབ་ན་ར་ར། །འཇའ་དང་འོད་དུ་ཀྱི་ལི་ལི། །ཟེར་དང་ཟེར་ཕྲེང་ཡ་ལ་ལ། །སྣང་བ་སྐུ་རུ་ལམས་སེ་ལམ། །སྒྲ་གྲགས་སྔགས་སུ་དི་རི་རི། །དྲན་རྟོག་ཆོས་སྐུར་སངས་སེ་སང་། །མ་རིག་ཉོན་མོངས་ཀ་ནས་དག །འཇའ་ལུས་ཟང་ཐལ་ཆེན་པཽས་ངང་། །རྩལ་སྣང་མཁའ་འགྲོའི་དཱ་ལར་རྫོགས། «མན་ངག་གསུམ་ལྡན་གྱི་དགོངས་པ་ལས། རྩ་སྔགས་ནི། »ཨོྃ་བཛྲ་ཡོ་གི་ནི་ཨཱ་ཡུརྫྙཱ་ན་སུ་ཁཾ་པ་ཤཾ་སིདྡྷི་ཛ་ཛཿ «སྒྲུབ་སྔགས་ནི། » ཨོྃ་བཛྲ་ཡོ་གི་ནི་ཨ་ཡུརྫྙཱ་ན་ཧྲི་ད་ཡ་སིདྡྷི་ཧཱུྃ༔ «ཞེས་ཅི་ནུས་དང་། ཁྱད་པར་གྱི་ལས་སྦྱོར་དམིགས་གནད་རྣམས་གུད་དུ་ཤེས་པར་བྱའོ། རླུང་སྒྲུབ་སྔགས་དམིགས་ནི། » «རང་ཉིད་ཕག་མོར་ཕྱི་གསལ་ནང་གསལ་དར་དམར་གྱི་གུར་ཕུབ་པ་ལྟ་བུའི་སྐུ་དབུས་དྲང་པོར་རྩ་དབུ་མ་མཚན་ཉིད་བཞི། འཁོར་ལོ་ལྔ་དང་བཅས་པ་གསལ་བཏབ་བཞིན་བུམ་ཅན་སྦྱོར་བ་བཞི་ལྡན་དུ་བཟུང་། དེ་ཡང་ཐོ་རངས་རྡོ་རྗེ་མཁའ་འགྲོ་ཆུ་རླུང་དཀར་པོའི་རང་བཞིན་དུ་གྱུར་ནས། འཇའ་འོད་ཟུག་བཞིན་དུ་རླུང་རྔུབ་པ་དང་ནར་གྱིས་དྲངས་ནས་ལུས་ལ་བསྐྱིལ་བཞིན་བུམ་ཅན་དང་བར་རླུང་བཟུང་བ་ལ་ཅི་ནུས་སུ་འབད་པར་བྱ། དེས་ཞེ་སྡང་གི་རྟོག་པ་འགག །སྐུ་ཡི་ཡོན་ཏན་ཐམས་ཅད་རྒྱུད་ལ་སྐྱེས་པར་བསམ། དེ་བཞིན་དུ་ནམ་ལངས་རིན་ཆེན་མཁའ་འགྲོ་ས་རླུང་སེར་པོ། ཉིན་ཕྱེད་སངས་རྒྱས་མཁའ་འགྲོ་ནམ་མཁའི་རླུང་མཐིང་ཁ། ཕྱེད་ཡོལ་པདྨ་མཁའ་འགྲོ་མེ་རླུང་དམར་པོ། སྲོད་ལ་ཀརྨ་མཁའ་འགྲོ་རླུང་རླུང་ལྗང་གུའི་རང་བཞིན་དུ་གྱུར་ནས། འཇའ་འོད་ཟུག་བཞིན་དུ་རླུང་རྔུབ་པ་དང་ནར་གྱིས་དྲངས་ནས་ལུས་ལ་བསྐྱིལ་བར་བསམ། དེ་ལྟར་བྱས་པས་དུག་ལྔའི་རྟོག་པ་འགག །སྐུ་གསུང་ཐུགས་ཡོན་ཏན་ཕྲིན་ལས་ཀྱི་ཡོན་ཏན་ཐམས་ཅད་འཆར་བར་གསུངས་པ་བཞིན་ཉམས་སུ་བླངས། ཐུན་ལྔ་ལ་རླུང་བུམ་པ་ཅན་བརྒྱ་དང་བཅུ་ཡན་ཆག་མེད་འཛིན། མ་ནུས་ན་བར་རླུང་བཟུང་ཞིང་རླུང་སེམས་དབང་སྡུད་ཀྱི་སྔགས་འདི་བཞིན་བཟླས། » ཨོྃ་བཛྲ་ཝཱ་ར་ཧཱི་ཨཥྚ་པ་ཤཾ་མ་མ་སིདྡྷི་ཧཱུྃ༔ «ནོར་སྒྲུབ་སྔགས་ནི། »ཨོྃ་བཛྲ་ཡོ་གི་ནི་པུཎྱེ་རཏྣ་པ་ཤཾ་ཐུན་ཐུན༔ «དབང་སྡུད་སྔགས་ནི། » ཨོྃ་བཛྲ་ཡོ་གི་ནི་ལོ་ཀ་ཛྙཱ་ན་སརྦ་རཱ་ག་པ་ཤཾ་ཐུན་ཐུན་ཛཿ «ཕྲིན་ལས་ཀུན་སྒྲུབ་སྔགས་ནི། » ཨོྃ་བཛྲ་ཡོ་གི་ནི་སརྦ་ཀརྨ་ས་དྷ་ན་ཡེ་སྭཱ་ཧཱ༔ «ཞེས་པའི་གོང་འོག་གི་སྔགས་རྣམས་རང་མོས་བཞིན་ཁོལ་ཕྱུང་དུ་བསྒྲུབ་ཀྱང་ཆོག༔ འབུམ་ཕྲག་གཅིག་གིས་འགྲུབ་རྟགས་འབྱུང་༔ འོན་ཀྱང་རྒྱུན་དུ་ཉམས་ལེན་བགྱིས་ན་ལུས་མ་བོར་བར་མཁའ་སྤྱོད་གཤེགས་ཏེ་འཇའ་ལུས་འགྲུབ་པར་འགྱུར་རོ༔ ཞེས་གསུངས་སོ། ཐུན་མཐར་དབྱངས་གསལ་ཡིག་བརྒྱ་རྟེན་སྙིང་སྟོང་ཚིག་བརྗོད། དེ་ནས་འདོད་དོན་གསོལ་བ་འདེབས་པ་ནི། » ཧཱུྃ༔ བདེ་ཆེན་གཡོ་བ་མཆོག་གི་མཛེས་འཕྲོ་མ༔ གསང་གསུམ་རབ་དགའ་ཆ་ཤས་སྔོ་སངས་མ༔ གང་གུས་གདུང་བས་ནཱ་ད་རབ་ཏུ་གཡོ༔ མཐོང་ན་མི་མཐུན་སྤང་བའི་ག་ན་མཛོད༔ འཛན་པོ་ཀུན་ཀྱང་ཡིད་ཀྱུའི་རབ་དཀར་བསུ༔ ཆུ་གཏེར་རླབས་སུ་འདར་མའི་ཕྲེང་བ་ཡི༔ ཀ་ཏི་ཀ་ཡི་འཁོར་ལོ་རབ་བསྐུལ་བ༔ རཱ་ས་མེ་ཡི་བརྡས་བསྐུལ་སྒྲ་སྐད་ཀྱིས༔ རྩི་བཅུད་མྱོང་བའི་རོ་མཆོག་ཅི་བཞིན་དུ༔ ཟག་མེད་ལྷ་མོ་ཁྱོད་ཀྱི་ཕྲིན་ལས་མཛོད༔ ཆ་ཤས་འདབ་བརྒྱའི་ཨུཏྤལ་དྲི་བསུང་གིས༔ གཡོ་ལ་རྟག་ཏུ་ཀུན་སྣང་ངོམས་མེད་བཞིན༔ ཡིད་བཞིན་དཔའ་མོ་ཁྱོད་ཀྱིས་བསུ་བར་མཛོད༔ ཨོྃ་ཧ་རི་ནི་ས་སིདྡྷི་ཕ་ལ་ཧཱུྃ༔ «ཞེས་པས་དབང་བཞི་བླང་། གསུམ་པ་རྗེས་ཀྱི་རིམ་པ་ལ། ཚོགས་མཆོད་རྒྱས་པ་གཞུང་གི་མུ་ཏིག་རྩལ་ཕྲེང་ལྟར་བྱ་བར་འོས་ཀྱང་། བསྙེན་སྒྲུབ་དུས་བཞི་སོགས་ལ་འཇུག་པ་བདེ་ཕྱིར་གཏེར་ཆེན་ཉིད་ཀྱི་དགོངས་པ་བཞིན། མཁའ་འགྲོ་གསང་བ་ཡེ་ཤེས་ལྟར་བསྟན་པ་ལ་བཅུ་གཅིག་ལས། དང་པོ་ཚོགས་ཀྱི་བྱིན་རླབས་ནི། » ཧཱུྃ༔ བདག་ཉིད་ཡེ་ཤེས་མཁའ་འགྲོའི་ཐུགས་ཀ་ནས༔ ཚོགས་འཁོར་སྦྱང་ཕྱིར་སྐུ་གསུམ་ཡིག་འབྲུ་འཕྲོས༔ མཆོད་རྫས་ལ་ཕོག་བྱིན་བརླབས་བཅུད་མཆོག་སྤེལ༔ མ་སྲིང་མཁའ་འགྲོ་མཉེས་པའི་རྫས་སུ་གྱུར༔ ཨོཾ་ཨཱཿཧཱུྃ༔ «ལན་གསུམ། གཉིས་པ་ཚོགས་ཞིང་སྤྱན་འདྲེན་པ་ནི། » ཧཱུྃ༔ འོག་མིན་མཁའ་སྤྱོད་བདེ་ཆེན་ཕོ་བྲང་ནས༔ གསང་བ་ཡེ་ཤེས་རྡོ་རྗེ་རྣལ་འབྱོར་མ༔ ཕག་མོ་རིགས་བཞི་མ་སྲིང་བྱེ་བ་འབུམ༔ ཞལ་ཟས་ཚོགས་ལ་སྤྱན་འདྲེན་གཤེགས་སུ་གསོལ༔ གཞན་ཡང་ཕྱི་ནང་སྐྱོང་བའི་ལས་བྱེད་ཚོགས༔ བཀའ་སྲུང་གཏེར་བདག་མཆོད་འོས་མགྲོན་གྱུར་རྣམས༔ ཞལ་ཟས་ཚོགས་ལ་སྤྱན་འདྲེན་གཤེགས་སུ་གསོལ༔ གནས་འདིར་བྱིན་ཕོབ་མཆོད་རྫས་བཅུད་མཆོག་སྤེལ༔ འདིར་ཚོགས་སྐལ་ལྡན་སྒྲུབ་ལ་མཆོག་ཐུན་སྩོལ༔ ཨོྃ་བཛྲ་ས་མཱ་ཡ་ཕཻཾ་ཕཻཾ་ཨ་བེ་ཤ་ཡ་ཨཱཿ «གསུམ་པ་མཆོད་བསྐང་བཤགས་པ་ནི། » ཧཱུྃ༔ དབྱིངས་ཕྱུག་གསང་བའི་མཁའ་འགྲོ་རྒྱ་མཚོ་དང་༔ བཀའ་གཏེར་སྐྱོང་བའི་སྲུང་མ་འཁོར་བཅས་ལ༔ འདོད་ཡོན་ཞལ་ཟས་ཚོགས་ཀྱི་མཆོད་པ་འབུལ༔ དགྱེས་པར་བཞེས་ནས་ཐུགས་དམ་བསྐངས་གྱུར་ནས༔ མཆོག་ཐུན་དངོས་གྲུབ་མྱུར་བ་ཉིད་ཐོབ་སྟེ༔ ཉམས་ཆག་བཤགས་ཤིང་མི་སྒྲིབ་ཚངས་པར་སྩོལ༔ ཨོྃ་ཨཱཿཧཱུྃ་གུ་རུ་དྷེ་ཝ་ཌཱཀྐི་ནཱི་ག་ཎ་ཙཀྲ་པཱུ་ཛ་ལ་ཁ་ཁ་ཁཱ་ཧི་ཁཱ་ཧི༔ «བཞི་པ་བསྒྲལ་བསྟབ་ནི། » ཧཱུྃ༔ བདག་ཉིད་དྲག་མོ་ཕག་གདོང་གསལ་བའི་མདུན༔ ཤོར་མེད་ལྕགས་ཁང་ནང་དུ་ནྲྀ་ཏྲི་ལས༔ དགྲ་བགེགས་བྱད་མ་མངོན་སུམ་ལྟ་བུར་གསལ༔ «བདེན་སྟོབས་ནི། » ན་མོཿ མཆོག་གསུམ་རྩ་བ་ཕྱག་རྒྱ་ཏིང་འཛིན་སྔགས༔ གསང་བ་ཌཱཀྐི་མཁའ་འགྲོ་བྱེ་བ་འབུམ༔ བཀའ་སྲུང་གཏེར་བདག་སྲུང་མ་རྒྱ་མཚོའི་ཚོགས༔ བདེན་པ་ཆེན་པོའི་མཐུ་སྟོབས་ནུས་པ་ཡིས༔ སངས་རྒྱས་བསྟན་དགྲ་རྣལ་འབྱོར་སྒོས་དགྲ་རྣམས༔ རྐྱེན་ངན་བར་ཆོད་གློ་བུར་བགེགས་ཀྱི་ཚོགས༔ དགྲ་གཟུགས་ཐ་མའི་ལིངྒ་འདི་ལ་ཁུག༔ ཨོཾ་བཛྲ་ཨངྐུ་ཤ་ཡ་ཛ་ཛཿ དགྲ་བགེགས་ནྲྀ་ཏྲི་མཱ་ར་ཡ་ཛ་ཛཿ «བསྒྲལ་བ་ནི། » ཧཱུྃ༔ འབར་བའི་ཕྱག་མཚན་དགྲ་བོ་སྒྲོལ་བའི་མཚོན༔ རྡོ་རྗེས་མཚན་པ་ཟངས་གྲི་ཐོག་ལྟར་འབེབས༔ བྱད་མ་གནོད་བྱེད་མགོ་ལུས་དུམ་བུར་གཏུབ༔ ཕྱེ་མར་བརླག་ཅིང་སྒྲོལ་བའི་ཕྲིན་ལས་མཛོད༔ ཨོྃ་བཛྲ་ཏ